ועדת הכלכלה, כנסת 17, פרוטוקול מספר 392, 2007-11-06 12:00

גלעד ארדן: צהריים טובים, אני מתכבד לפתוח את ישיבת ועדת הכלכלה.

גלעד ארדן: על סדר היום: צו הבנקאות (שירות ללקוח)(תיקון מס'12)(דחיית מועד).

גלעד ארדן: ועדת הכלכלה בראשותו של קודמי, היושב ראש חבר הכנסת משה כחלון אישרה את הצעת החוק הממשלתית, שהוגשה לאחר שחבר הכנסת כחלון ואנוכי הגשנו את החוק להגבלה ולפיקוח על עמלות הבנקים.

גלעד ארדן: החוק הזה עבר במליאת הכנסת ונתן סמכויות פיקוח מלאות לנגיד בנק ישראל ולמפקח על הבנקים בכל מה שקשור לקבוע, להגביל, לאחד, לקבוע תעריפונים בכל מה שקשור לעמלות הבנקים.

גלעד ארדן: החוק שאושר קבע שהמפקח על הבנקים יכין תוך שלושה חודשים תעריפון של עמלות, לאחר מכן יעביר אותו לבנקים והם יצטרכו תוך שלושה חודשים נוספים להתחיל לעבוד על פיו.

גלעד ארדן: נגיד בנק ישראל, באישור ועדת הכלכלה, היה רשאי לדחות בצו את מועד תחילת הסעיף והוגשה לנו בקשתו של נגיד בנק ישראל לדחות בשלושה חודשים את תחולת הסעיף.

גלעד ארדן: אנחנו נדון היום בוועדה האם לאשר את בקשת הנגיד והמפקח על הבנקים.

גלעד ארדן: היו לאחרונה פרסומים בתקשורת שאנחנו מתעלמים מהם ולא רוצים להאמין להם, שהתעריפון הזה לא יהיה כל כך משמעותי.

גלעד ארדן: אני רוצה להזכיר שכוונת המחוקק, הוועדה, בוודאי של חבר הכנסת כחלון ושלי היתה להביא לביטול עמלות פיקטיביות, להביא לאיחוד עמלות כפולות שלעיתים הוטלו על אותה פעולה וגם להביא לכך שעמלות שמוטלות בגובה בלתי פרופורציונלי לעלות האמיתית שלהן לבנק, כמו, לדוגמה, עמלת העברה בנקאית, שהמפקח על הבנקים עצמו אמר לי שהיא מהווה חסם לתחרות והגובה שלה אינו ריאלי, גם בעמלות כאלה תהיה התערבות.

גלעד ארדן: אנחנו מצפים לשמוע היום היכן עומדים הדברים ולשם מה נדרשת הארכת המועדים, אבל לפני שנעבור אליכם האם חבר הכנסת כחלון רוצה לומר משהו?

משה כחלון: כן.

משה כחלון: תודה רבה.

משה כחלון: ראיתי את הדחייה ובאמת אישרנו בחוק דחייה של שלושה חודשים, אבל זה לא היה דבר מובן מאליו.

משה כחלון: הייתי מעוניין לשמוע את הנימוקים ולקבל דוח ביניים שאומר איפה זה עומד, כמה זמן עוד דרוש ומה נעשה עד עכשיו.

משה כחלון: יש עמלות שבגללן קמה ועדת החקירה הפרלמנטרית, כגון עמלת ההפצה, עמלה של מעבר מבנק לבנק, כל העמלות שמייצרות חסמים, שמירת מסמכים, עמלת פעולה או עמלת שורה – כל אחד לפני הטרמינולוגיה שהוא משתמש בה – כפל עמלות, דברים שזעקו לשמיים.

משה כחלון: לפני שמתחילים לעשות את העבודה הדברים האלה היו צריכים להיעלם מן העולם.

משה כחלון: אמיר, הייתי מבקש את ההתייחסות שלך לעניין הזה.

משה כחלון: תודה.

עו"ד אמיר בכר: כטבעה של כל עבודה שנעשית בכל מקום, אני משוכנע שגם על העבודה שעשה בנק ישראל תהיה ביקורת כזאת או אחרת, וזאת בהחלט ביקורת לגיטימית.

גלעד ארדן: אנחנו נקבל בהבנה ביקורת קשה של הבנקים על העבודה של בנק ישראל.

גלעד ארדן: בכל זאת יש בזה פגיעה ברווחיות שלהם.

עו"ד אמיר בכר: הבנקים יגידו לך מה הם חושבים.

עו"ד אמיר בכר: הם מתבטאים יפה מאד.

משה כחלון: גם אם הוא ייטיב איתם, יהיו להם טענות.

עו"ד אמיר בכר: אין טיוטה סופית ולכן לא נוח כל כך עכשיו לציין כל עמלה ועמלה, אבל עמלות מסוג שהזכיר חבר הכנסת כחלון לא היו שם ולא יהיו בתעריפון.

עו"ד אמיר בכר: קל לי להגיד את זה, אין על זה ויכוח ואין מקום לדיון על זה.

גלעד ארדן: שיהיה ברור שמה שזה לא אומר שזה מבוטל אם זה לא בתעריפון.

עו"ד אמיר בכר: מבוטל, אבל לא לעסקים גדולים.

גלעד ארדן: מה שתעריפון זה מה שאתם יכולים לפקח עליו?

עו"ד אמיר בכר: מה שיהיה בתעריפון הוא מה שבנק יכול לגבות בכלל מיחיד ומעסק קטן כפי שיקבע הנגיד בכללים.

גלעד ארדן: וכל מה שנמצא בתעריפון יש לכם פיקוח מלא עליו, כלומר אם רוצים להעלות אותו צריך להגיש בקשה.

עו"ד אמיר בכר: לא, בנושא המחיר אנחנו יכולים לפקח על כל עמלה גם על עסק גדול.

עו"ד אמיר בכר: זה לא שייך.

עו"ד אמיר בכר: מרגע שהחוק יצא ועוד לפני שהוא פורסם ב-5 ביולי לא נחנו, קבענו פגישות רצופות עם הבנקים לפי הפרקים בתעריפון ועברנו על כל עמלה, עם רשימות של מה שבוטל, מה שאוחד לעמלה אחרת וגם על עמלות שנשארו.

עו"ד אמיר בכר: התקיים דיון על כל עמלה מתוך התעריפונים של הבנקים.

עו"ד אמיר בכר: זה ארך זמן ואפשר להבין שכל דיון כזה אורך זמן רב כי התייחסנו גם לבנקים למשכנתאות וגם לחברות כרטיסי האשראי, כלומר כל מי שמפוקח ורלוונטי לעמלות היה שם והיה לו מה להגיד.

עו"ד אמיר בכר: הקשבנו לכל מה שנאמר ואחרי שהדבר נגמר, לפני כחודש-חודש וחצי, עברנו לעבודה אצלנו בבית כדי לבנות את התעריפון.

עו"ד אמיר בכר: אחר כך ביקשו המנכ"לים של הבנקים להיפגש עם המפקח על הבנקים כדי להביע את עמדתם.

עו"ד אמיר בכר: היתה פגישה בתל-אביב לפני כשבועיים, המנכ"לים הופיעו, אמרו את מה שאמרו ובינתיים לא נתנו לבנקים או למנכ"לים שום רמז על העמדה שלנו בכל עניין שנשמע, למעט הדברים כפי שציינתי, שמראש הם בחוץ.

גלעד ארדן: כמה עמלות נותרו בתעריפון שאליו המנכ"לים התייחסו?

בועז רדי: לא הצגתם לנו תעריפון.

עו"ד אמיר בכר: הוצגה רשימה התחלתית של העמלות.

עו"ד אמיר בכר: מופיעות שם עמלות, גם כאלה שאוחדו וגם כאלה שבוטלו, כלומר גם עמלות שלא תהיינה.

יעקב כהן: מה נראה בסופו של יום?

עו"ד סוניה בוגוסלבסקי: זה היה ונותר באיזור המספר הדו ספרתי של עמלות, אם לא מתחשבים בתתי הסעיפים שלהן, ובכ-130-140 אם כן מתחשבים בסעיפים הקטנים, לעומת 300-400 שהיו במקביל.

גלעד ארדן: זה עוד לפני פגישות של יושבי הראש אתכם.

גלעד ארדן: בינתיים המנכ"לים נפגשו ואחר כך יגיעו גם היושבי ראש.

גלעד ארדן: כל פעם יהיה מקצה שיפורים.

עו"ד אמיר בכר: לא, לא.

עו"ד אמיר בכר: לא באנו לכאן סתם.

עו"ד סוניה בוגוסלבסקי: כוונת הוועדה להישאר באיזור המספר הדו ספרתי.

עו"ד סוניה בוגוסלבסקי: אנחנו לא גובים גם את העמלה עצמה וגם את תת הסעיף שלה.

עו"ד סוניה בוגוסלבסקי: גובים את זו או את זו.

עו"ד אמיר בכר: בפועל אנחנו ניצבים בפני מצב שבו גמרנו את העבודה גם אצלנו וצריך לשלוח את זה לבנקים להערות סופיות.

עו"ד אמיר בכר: הכוונה בהערות היא רק לדברים חדשים, לא לדברים שכבר נאמרו, שעליהם אין מה לדבר יותר.

עו"ד אמיר בכר: זה יהיה סבב קצר מאד.

גלעד ארדן: אבל ישבתם איתם לפני שגיבשתם את זה ואחרי זה המנכ"לים ישבו.

גלעד ארדן: למה צריך עוד הערות?

עו"ד אמיר בכר: אדוני, מדובר ב-340 עמלות.

גלעד ארדן: נניח שנותרו 120-130.

עו"ד אמיר בכר: כחלק מהעמלות, דווקא עמלות שפחות מעניינות את הוועדה, הן עמלות מאד מורכבות.

עו"ד אמיר בכר: מדובר בעמלות הקשורות למט"ח, לניירות ערך ובכל דבר כזה צריך לשמוע טוב מה נאמר ואיך זה עובד בפועל.

עו"ד אמיר בכר: כל הערה קטנה צריכה להינתן לפני כן וזה ייקח עוד כשבוע.

משה כחלון: הדיונים שלכם מתועדים?

משה כחלון: יש פרוטוקולים?

עו"ד אמיר בכר: יש פרוטוקולים.

משה כחלון: אם אתם באים עם עמלה מסוימת ומשכנעים אתכם להוריד אותה יש נימוקים?

משה כחלון: הדברים כתובים או שזה נסגר ביניכם וממשיכים הלאה?

עו"ד אמיר בכר: יש פרוטוקולים של הדיונים.

משה כחלון: אם אתה יושב היום עם ראשי הבנקים, זה מתועד?

עו"ד אמיר בכר: כן.

משה כחלון: נניח שהגעתם עם 100 עמלות ויצאתם עם 130.

משה כחלון: יש נימוקים מדוע נוספו 30?

עו"ד אמיר בכר: אתה טועה.

משה כחלון: נניח שיצאתם עם 70 עמלות בסיום הדיון.

עו"ד אמיר בכר: קצת לא נוח לי ברמה הפומבית, כשהבנקים יושבים פה ועדיין לא אמרנו להם מה העמדה שלנו.

משה כחלון: אני לא שואל נקודתית.

משה כחלון: שאלתי האם הדיונים שלכם מתועדים והאם הציבור יוכל לראות ולהבין מדוע הגעתם למסקנות האלה?

משה כחלון: אם לא הציבור, ועדת הכלכלה.

עו"ד אמיר בכר: הדיונים שלנו מתועדים.

גלעד ארדן: אל תחשוב שכל כך קל לראות את זה.

גלעד ארדן: אחר כך יטענו שזה סוד מסחרי וכו'.

עו"ד אמיר בכר: לא נחנו אלא עבדנו במרץ וגם עכשיו, הרבה לפני ינואר, אנחנו כמעט מוכנים.

משה כחלון: אתם רוצים לבקש רק חודש?

עו"ד אמיר בכר: אם זה היה תלוי בנו ולא בשאלה אם זה יפורסם במשרד המשפטים, מבחינתנו זה היה בסדר.

גלעד ארדן: מכיוון שהבקשה הוגשה באיחור, ממילא המקסימום שניתן לאשר אינו שלושה חודשים כי אנחנו נמצאים באיחור מול המועד המקורי.

אתי בנדלר: שלושה חודשים הם מהמועד שבו זה היה אמור להתכנס.

עו"ד אמיר בכר: נכון.

עו"ד אמיר בכר: אנחנו לא מבקשים שלושה חודשים מעכשיו אלא עד ה-5 בינואר.

גלעד ארדן: לאחר מכן יש עוד הליך של בקרה?

אתי בנדלר: לא.

אתי בנדלר: ישפוט הציבור.

אתי בנדלר: התעריפונים שאתם הולכים לפרסם הם רק התעריפון המלא, כלל התעריפים שמותר לגבות או גם תעריפונים מצומצמים?

עו"ד אמיר בכר: הכל, הכל.

גלעד ארדן: חבר הכנסת כהן, בבקשה.

יעקב כהן: ישבנו במשך חודשים עם היושב ראש הקודם בנושא עמלות הבנקים ואני חושב שגובשה הסכמה.

יעקב כהן: אני שומע שנעשתה עבודה ואתם נמצאים בשלבי גמר.

יעקב כהן: בשעתו היו שתי בעיות – ריבוי עמלות.

יעקב כהן: אמרו שהעמלות מעצבנות, מקוממות את הציבור וכו'.

יעקב כהן: איך מתבצע איחוד עמלות?

יעקב כהן: היושב ראש אמר שהבנקים מפסידים.

גלעד ארדן: לא אמרתי שהבנקים מפסידים.

גלעד ארדן: אמרתי שהם קצת פחות מרוויחים.

יעקב כהן: האם היושב ראש מדייק או שזה לא בדיוק כך?

יעקב כהן: אני אסביר.

יעקב כהן: לפני כשבועיים התקשר אליי יהודי וסיפר לי שהוא קיבל הודעה מהבנק.

יעקב כהן: על ההודעה הזאת רצו ממנו עמלה של 140 שקלים.

יעקב כהן: איך גיבשתם, צמצמתם או איחדתם את העמלות?

יעקב כהן: באיזה הליך זה נעשה?

יעקב כהן: יכול להיות שהלקוח ייפגע ולא ירוויח.

יעקב כהן: אולי לקחתם את העמלה הגבוהה מכמה פעולות ואולי טועה היושב ראש והבנקים עוד ירוויחו?

יעקב כהן: לכן הייתי רוצה לדעת איך העבודה שלכם מתבצעת.

גלעד ארדן: אם אני מבין אותך נכון אתה שואל האם כאשר הם מאחדים עמלות, האם המגמה היא לעשות עמלה פלוס עמלה, שזה יוצא אמנם עמלה אחת, אבל העלות שלה היא כמו שתי העמלות יחד?

יעקב כהן: נכון.

יעקב כהן: יכול להיות שאדם שיעשה רק פעולה אחת ייפגע מהאיחוד ובסופו של יום הבנקים רק הרוויחו.

יעקב כהן: לכן חבל שהם כל כך התלוננו והיו מרוגזים עלינו.

גלעד ארדן: הם לא היו מרוגזים.

גלעד ארדן: אדוני לא קרא את גדעון עשת.

גלעד ארדן: הם היו מרוצים מכך שלא קבענו שאין עמלות בכלל בבנקים.

גלעד ארדן: הם רק עשו כאילו הם מרוגזים.

יעקב כהן: לא נראה לי שזה היה יום חג עבורם.

יעקב כהן: הם לא חשבו שזה רציני כל כך.

יעקב כהן: רציתי לדעת כמה אנשי צוות חברים בוועדה, האם משתתפים נציגי צרכנים כדי לשמוע עוד חוות דעת ומי עוד מעורב בקבלת ההחלטות.

עו"ד אמיר בכר: בצוות מבחינת בנק ישראל נמצאים שלושה אנשים וכן המפקח על בנקים.

עו"ד אמיר בכר: אלה עוסקים בנושא.

עו"ד אמיר בכר: הפיקוח על הבנקים והבנקים מעורבים בעניינים.

עו"ד אמיר בכר: כמו כל נושא פיקוחי אחר, אין שם נציג של צרכנים או נציג אחר.

עו"ד אמיר בכר: מאחר ועל פי החוק עצמו הנושא חייב להיות מובא בפני הוועדה המייעצת לענייני בנקאות של המפקח על הבנקים, ושם יושבים כמה וכמה נציגי ציבור, לרבות נציג מהמועצה לצרכנות, הנושא יובא לשם מטבע הדברים לדיון.

עו"ד אמיר בכר: זה על פי חוק וגם אם אנחנו לא רוצים לעשות את זה, אנחנו לא יכולים.

עו"ד אמיר בכר: יתקיים שם דיון ואני בטוח שיהיה להם מה לומר.

עו"ד אמיר בכר: זה מובנה בתוך התהליך.

עו"ד אמיר בכר: לשאלתו הראשונה של אדוני, אני רוצה להזכיר שכל מה שהיה יפה בחוק הזה, ולכן תמכנו בו ברמה הקונספטואלית, היה שהוא בא לדבר על שקיפות וגילוי.

עו"ד אמיר בכר: השאלה האם בנק מרוויח יותר או מרוויח פחות לא עניינה אותנו בהקשר הזה כי זה לא הרציונל.

עו"ד אמיר בכר: אם מישהו יאמר עכשיו שבנק הולך להתמוטט, בשביל זה יש פיקוח על בנקים, אבל ברמה העקרונית אנחנו רוצים להגיע לשקיפות.

גלעד ארדן: האם עניינה אותך השאלה האם גובה של עמלה מסוימת מנותק לגמרי מהמציאות?

עו"ד אמיר בכר: אלה שני תהליכים שונים.

עו"ד אמיר בכר: יש שני דברים לחוק הזה.

עו"ד אמיר בכר: ביקשנו ארכה לא לעניין גובה המחיר ואנחנו לא מתעסקים בכלל במחירים.

יעקב כהן: מי קובע את המחירים?

עו"ד אמיר בכר: זה יקרה לאחר מכן.

עו"ד אמיר בכר: אנחנו צריכים לקבוע אבל צריך להיות תהליך.

גלעד ארדן: אתה רוצה לומר לי שכל הדיון ביניכם לבינם לא נמצא בשלב השאלה מה בר פיקוח ולכן יש להגביל אותו או לבטל אותו, אלא איזה עמלות בהתאם לשם שלהן או הפעולה מותר לגבות בגינן עמלה?

עו"ד אמיר בכר: השם, הפעולה, העובדה האם היא מלאכותית או לא וכן הלאה.

גלעד ארדן: אבל כל עניין ההכרזה על שירות שהוא בר פיקוח אינו בשלב הזה?

עו"ד אמיר בכר: לא בשלב הזה.

עו"ד אמיר בכר: אנחנו לא עוסקים עכשיו במחירים.

עו"ד אמיר בכר: על פי החוק, שקידמה ועדת הכלכלה, מי שמוסמך לעסוק במחירים זה בנק ישראל.

עו"ד אמיר בכר: אני מדגיש שנושא הפיקוח על המחיר אינו הנושא המרכזי ואף אחד לא חשב שבנק ישראל יתחיל לפקח מעכשיו על כל התעריפון.

עו"ד אמיר בכר: בנק ישראל לא מתכוון לעשות את זה אלא לפי העילות שקבעה ועדת הכלכלה.

עו"ד אמיר בכר: שם נפקח.

משה כחלון: דוח ועדת החקירה הפרלמנטרית, שהיה המתווה לחוק, דיבר על שלוש בעיות מרכזיות: 1.

משה כחלון: פיקוח על עמלות כגון שחזור מסמכים, טיפול בעזבון, שבהן התחרות מתבטלת כי אתה חייב לבצע את הפעולה באותו בנק.

משה כחלון: הסכמתם לכך שיש עמלות שצריכות להיות בפיקוח.

משה כחלון: 2.

משה כחלון: שקיפות והשוואה.

משה כחלון: אמרנו ששקיפות תיצור תחרות ולכן היא מאד חשובה.

משה כחלון: 3.

משה כחלון: הדבר המרכזי היה העמלות הפיקטיביות, כפל עמלות.

משה כחלון: יש בנקים שגובים 10 שקלים על מסלול ואחר כך גובים 1.20 שקל על כל פעולה.

משה כחלון: אם לא תקראו לזה כפל עמלה, אני מאד אצטער על זה ואפעל ככל יכולתי כדי שזה כן יקרה.

משה כחלון: מבחינתי זה בסדר אם אחרי הכל הציבור ישלם פחות והבנקים ירוויחו יותר.

משה כחלון: אין לי בעיה עם הכנסות הבנקים בכלל.

משה כחלון: שירוויחו, שיתפרנסו, אולם הכוונה היא לעשיית עושר בדין.

יעקב כהן: אם בסופו של דבר יתברר שהצרכן ישלם יותר, לא עשינו שום דבר.

יעקב כהן: אני מאד אשמח אם הבנקים ירוויחו יותר, ויכול להיות שאני שותף בכמה בנקים, אבל המטרה שלנו היא שהצרכן ישלם פחות.

יעקב כהן: צריך לשים את הדעת על כך שאם מאחדים או מצמצמים עמלות, שלא יעגלו אותן כלפי מעלה אלא כלפי מטה.

יעקב כהן: אני מבקש מכם לעשות את זה במידת החסד ובמידת הרחמים.

בועז רדי: לאור מה שנאמר פה הדרך הנאותה מבחינתנו היא לתמוך באופן תקיף בהמלצות בנק ישראל, ואז אולי זה יעורר פה שאלות.

בועז רדי: לענייננו, היו הרבה מאד דיונים רציניים לאורך שעות רבות.

בועז רדי: אין לנו מושג מה עלה מהדיונים כי עד היום לא ראינו פרוטוקולים ולא מסקנות.

בועז רדי: יש לנו יכולת להעריך אבל לא לדעת היכן אנחנו עומדים.

בועז רדי: המסמך שהוצג, ועליו מדבר עורך הדין בכר, כלל את הטיוטה הראשונית שלהם.

בועז רדי: מה עלה בין הטיוטה לבין מה שקרה אחרי עשרות השעות שבהן דנו בנושא, אנחנו לא יודעים.

בועז רדי: היו חמישה-שישה נושאים לדיון בין מנכ"לי הבנקים לבין המפקח ואנחנו יודעים שהיו נושאים לדיון.

בועז רדי: אנחנו יודעים מה אמרנו, אנחנו יכולים להעריך מתגובותיות של המפקח את דעתו, אבל אין לנו בכלל ידיעה היכן זה עומד.

בועז רדי: לכן, נוכל להגיב רק אחרי שנראה את הנייר, דבר שיקרה תוך מספר ימים או שבועות.

אילנה תמיר: שאלתם אם היתה התערבות בתעריפים, אבל אי אפשר להסדיר תעריפים כשהעמלה לא מוסדרת.

אילנה תמיר: 400 העמלות יירדו לשליש מהכמות, כלומר שני שלישים מהעמלות אינן.

אילנה תמיר: נקודה נוספת, לא לקחנו את כל ה-300 וליכדנו את כולן לתוך המבנה המצומצם של ה-130, שגם זה כשלעצמו מגדיל את השקיפות, אבל יש הרבה יותר מזה.

אילנה תמיר: חלק מהעמלות נמחקו, ממש נמחקו.

אילנה תמיר: התעריף שלהן היום הוא אפס.

אילנה תמיר: הדיונים היו מאד מקצועיים ועלו גם נימוקים בנקאיים מאד מקצועיים.

אילנה תמיר: בהרבה מובנים היה נוח לשבת מולם כי כולנו אנשי מקצוע ומדברים על הבסיס, על המהות, על הפעולה, על השירות, אתה מכיר את העלויות המגולמות בכל פעולה וכו'.

אילנה תמיר: על עמלות שנמחקו היה חלק גדול מהדיון והיו ויכוחים רבים.

אילנה תמיר: לדעתי, הנקודה הזאת לא מספיק הודגשה בדבריו של אמיר – חלק נמחקו וחלק יאוחדו.

גלעד ארדן: אני נאלץ לצאת ואני מבקש מחבר הכנסת כחלון להחליף אותי.

גלעד ארדן: תודה.

משה כחלון: אמיר, תקרא בבקשה את הצו.

עו"ד אמיר בכר: "צו הבנקאות (שירות ללקוח)(תיקון מס' 12)(דחיית מועד), התשס"ח-2007.

עו"ד אמיר בכר: בתוקף סמכותי לפי סעיף 6(ג) לחוק הבנקאות (שירות ללקוח)(תיקון מס' 12), התשס"ז-2007, ובאישור ועדת הכלכלה של הכנסת, אני מצווה לאמור: דחיית מועד סעיף 9ט לחוק – תחילתו של סעיף 9ט לחוק הבנקאות (שירות ללקוח), התשמ"א-1981, למעט סעיף קטן (ג) שבו ביום כ"ז בטבת, התשס"ח-2008.

עו"ד אמיר בכר: "

משה כחלון: מה אומר סעיף קטן (ג)?

אתי בנדלר: זה הסעיף שקובע את חובתו של הנגיד לקבוע את התעריפונים – החובה של התאגיד הבנקאי ליידע את לקוחותיו בדבר התעריפון המלא, סכומי העמלות שהוא גובה או את שיעורן.

עו"ד אמיר בכר: בהוראת המעבר כתוב מראש "למעט".

עו"ד אמיר בכר: זאת העתקה מהוראת המעבר.

עו"ד אמיר בכר: "תחילתו של צו זה ביום כ"ג בתשרי התשס"ח, 5 באוקטובר 2007.

עו"ד אמיר בכר: "

משה כחלון: תודה.

משה כחלון: הצו אושר וזה יידחה לינואר, חודשיים מהיום, כלומר שישה חודשים מיום אישור החוק.

אתי בנדלר: אני רוצה להעיר שסעיף 9ט(ג) לא נכנס עדיין לתוקפו.

אתי בנדלר: הוא ייכנס לתוקפו שלושה חודשים אחרי פרסום התעריפונים, משום שהם לא יכולים ליידע את הלקוחות על תעריפונים ועל העמלות שהם גובים עבורן כל עוד אין להם רשימת תעריפונים.

משה כחלון: תודה רבה לכולם, הישיבה נעולה.